Osama bin Laden

Terfysgwr Islamaidd a ystyrir yn sylfaenwr Al-Qaeda oedd Osama bin Mohammed bin Awad bin Laden (, ; 10 Mawrth 1957 – 2 Mai 2011).

Ganed ef yn Riyadh, Sawdi Arabia, yn aelod o deulu cyfoethog a dylanwadol bin Laden. Ym 1996 ac eto ym 1999 cyhoeddodd ef a nifer eraill ddwy fatwa, yn dweud y gellid lladd aelodau o luoedd arfog neu ddinasyddion yr Unol Daleithiau hyd nes iddynt dynnu eu lluoedd arfog o'r gwledydd Islamaidd a rhoi'r gorau i gefnogi Israel. Cred yr Unol Daleithiau iddo fod a rhan yn yr ymosodiad ar lysgenhadaeth yr Unol Daleithiau yn Dar es Salaam, Tansanïa, a Nairobi, Cenia.

Osama Bin Laden oedd yn gyfrifol am drefnu llofruddiaeth Ahmad Shah Massoud, arweinydd gwrthryfel yn erbyn y Taliban ac Al-Qaeda yng Ngogledd Afghanistan.

Credir yn gyffredinol mai Osama bin Laden ac Al-Qaeda fu'n gyfrifol am drefnu Ymosodiadau 11 Medi 2001 ar yr Unol Daleithiau, pan gipiwyd awyrennau a'u hedfan i mewn i Ganolfan Masnach y Byd yn Efrog Newydd a'r Pentagon yn Arlington, Virginia.

 Marwolaeth 
Ar 1 Mai 2011, adroddodd Arlywydd Obama y lladdwyd bin Laden yn ystod gweithred filwrol yr Unol Daleithiau gan "dîm bychan o Americaniaid", mewn gweithred gudd yn Abbottabad, Pacistan, 93 milltir (150 km) i'r gogledd o Islamabad, a chadarnhaodd yr hyn a ddywedwyd gan swyddogion yr Unol Daleithiau i'r cyfryngau yn gynharach. Drwy ddefnyddio corff bin Laden, a'i gymharu â samplau DNA ei chwaer, cadarnhawyd mai bin Laden ydoedd. Derbyniwyd y corff gan fyddin yr Unol Daleithiau a chafodd ei gladdu yn y môr.Osama bin Laden buried at sea after being killed in US raid in Pakistan  Metro.co.uk Adalwyd ar 9 Gorffennaf 2011

Yn ôl yr Arlywydd Obama, cynorthwyodd llywodraeth Pacistan hefyd yn y weithred o'i ddal.

 Cyfeiriadau 

Categori:Al-Qaeda
Categori:Arabiaid
Categori:Genedigaethau 1957
Categori:Marwolaethau 2011
Categori:Pobl heb ddinasyddiaeth